Nøgne Ø

Nøgne Ø er et norsk øl-bryggeri som er eid av Hansa Borg-konsernet. Det bruker slagordet «det kompromissløse bryggeri». Navnet Nøgne Ø er en referanse til diktet Terje Vigen av Henrik Ibsen.

Historie 
Aksjeselskapet ble stiftet vinteren 2002 av Gunnar Wiig og Kjetil Jikiun. Bryggeriet startet på Bergemoen i Grimstad, men flyttet høsten 2005 inn i de gamle lokalene til Rygene Kraftstasjon på Rygene, like ved grensen til Arendal kommune. Det er bygget et større og moderne produksjonsanlegg i de gamle lokalene. Bryggeriselskapet Nøgne Ø – Det kompromissløse bryggeri AS hadde driftsinntekter på NOK 1,5 mill. i 2004 og 2 mill. i 2005. Produksjonen har økt fra  liter i 2003 til  liter i 2007, deretter fra  liter i 2009 til over  liter i 2010.

Bryggeriet eksporterer øl og selger til over 20 land, deriblant Sverige, Danmark, Finland, England og USA. Rundt 25 % av produksjonen eksporteres.

I 2010 begynte produksjon av den japanske risvinen sake. Sakeproduksjonen ble avsluttet i mars 2018 etter å ha gitt negativ avkastning i åtte år.

I 2013 kjøpte Hansa Borg Bryggerier 54,5 % av aksjene i Nøgne Ø, og i mai 2020 kjøpte dette konsernet ut de resterende aksjonærene og eiet da 100 % av bryggeriet.

Kjetil Jikiun forlot Nøgne Ø i 2015 i protest mot hvordan Nøgne Øs nye eiere styrte selskapet. Han flyttet til Kreta hvor han opprettet bryggeriet Σολο. I 2022 startet han som bryggmester hos Telemark Bryggeri hvor han forble inntil bryggeriet gikk konkurs samme år.

Brygging

Øl 

Nøgne Ø produserer øl i ulike styrker i tillegg til et utvalg alkoholfritt øl. Ølet tappet på flaske er upasteurisert og flaskemodnet, og inneholder derfor levende gjær. Kullsyren i ølet produseres av ettergjæring i flasken.

Bryggeriet bruker malt produsert i Norge. Ølet Norsk høst ble tildelt «Spesialitet-merket» fra Matmerk i 2016.

Nøgne Ø har samarbeidet med flere større utenlandske håndverksbryggerier om å utvikle og produsere øl. Et eksempel på dette er Black Tokyo Horizon, et resultat av et samarbeid med danske Mikkeller og skotske BrewDog.

I 2012 ble et enzym som bryter ned gluten tilsatt under bryggingen av både port- og bitterøl. Øltypene ble derfor glutenfrie eller hadde et sterkt redusert nivå av gluten. Grunnet at dette ølet brygges på samme anlegg som de øvrige bryggene, er ikke den resterende mengden gluten dokumentert og ølet markedsføres derfor ikke som et glutenfritt øl.

Sake 
I 2010 startet Nøgne Ø sakeproduksjon som første europeiske bryggeri.

Bryggeriet vant flere utmerkelser for sine sake-produkter, inkludert bronse i London Sake Challenge 2014 i kategorien Junmai med sin Junmai og bronse i London Sake Challenge 2015 i kategorien Sparkling med sin Sparkling Sake, en musserende junmai sake.

Produksjonen ble avsluttet i mars 2018.

Priser og utmerkelser 
 I januar 2007 rangerte det amerikanske nettstedet «RateBeer.com» Nøgne Ø på 44.-plass blant verdens beste bryggerier og på 12.-plass i Europa. Nøgne Ø vant også gull for Dark Horizon og sølv for sin porter under World Beer Cup 2008. I 2010 vant bryggeriet prisen for beste utstiller og for beste mikrobryggeri på Australian International Beer Awards.
 Nøgne Ø har vunnet flere medaljer og utmerkelser for sine øl, både i Norge og utenlands. Bryggeriet fikk i februar 2011 prisene «Årets øl 2010» for Nøgne Ø Imperial IPA (#500) og «Årets bryggeri 2010» av Norske ølklubbers landsforbund (NORØL) og Norbrygg (Norsk hjemmebryggerforening).
 2016: Det Norske Måltids «Årets tradisjonsøl» for «Norsk Høst»

Referanser

Eksterne lenker
 
 
 
 Nøgne Ø (Ale-consult, Danmark)

Norske bryggerier
Hansa Borg Bryggerier
Næringsliv i Grimstad
Selskaper etablert i 2002